ET Euroopa Liidu Teataja C 347/18

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2014/C 347/09)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„AGLIO BIANCO POLESANO”

EÜ nr: IT-PDO-0105-01163–3.10.2013

KGT ( ) KPN ( X )

1. Spetsifikaadi osa, mida muutmine hõlmab

—

☐

—

☒

—

☐

—

☐

—

☒

—

☐

—

☒

—

☐

—

☒

2. Muudatus(t)e liik

—

☒

—

☐

—

☐

—

☐

3. Muudatus(ed)

Toote kirjeldus

Küüslaugu turustamise standardite kehtetuks tunnistamise tõttu on tootespetsifikaadi artiklis 2 kustutatud viide kvaliteedistandarditele. Suurust käsitlevaid nõudeid ei ole muudetud.

Pakendamist käsitlevasse punkti on lisatud kaks traditsioonilist toote müümise viisi: korvikeste ja kimpudena. Korvikesteks punumine on tarbijate hulgas väga populaarne traditsiooniline meetod, sest korvikesed on väikesed ja kerged, nii et nendega on meeldiv ja praktiline ümber käia. Kimbud, mis on saadud põllul toimunud esmase käitlemise tulemusel, sobivad nii otse- kui ka nn iseteenindusmüügiks, mille korral tarbijad ostavad soovitud arvu küüslaugupäid.

Tootmismeetod

Lisatud on võimalus kuivatada toodet kuuma õhuga ventileerimise teel, mis parandab kuivatamisprotsessi ja toote kvaliteeti. Seda meetodit kasutati juba enne tootenimetuse „Aglio Bianco Polesano” registreerimist ning tootjad soovivad selle tootespetsifikaati lisada, et seda oleks võimalik kasutada, kui keskkonnaolud looduslikku kuivatamist ei võimalda.

Kaubanduslikel põhjustel on pikendatud ajavahemikku, mille jooksul võib müüa eelmisel aastal korjatud küüslauku. Seda on tehtud tootjate huvides, et vähendada lünkade tekkimise riski toote tarnimisel tarbijatele. Muudatus ei mõjuta toote omadusi – toode säilib hästi, eriti külmas hoidmise korral.

Tootespetsifikaadis on nüüd selgelt märgitud, et külmas hoidmine on lubatud. See levinud meetod, mis ei olnud spetsifikaadis ka varem keelatud, aitab hoida toote omadusi säilitamise ajal.

Märgistus

Lisatud on eeskirjad korvikeste ja kimpudena müüdava küüslaugu märgistamise kohta.

Et koonddokument ei oleks liiga pikk, otsustati välja jätta tootelogo kirjeldus ja logo valmistamise tehniline kirjeldus. Tootelogo, mis on esitatud 6. mail 2009 Euroopa Liidu Teatajas C 104 leheküljel 16 avaldatud koonddokumendis, ei ole muudetud.

Pakendamine

Lisatud on eeskirjad küüslaugu korvikesteks ja kimpudeks pakendamise kohta.

Pakendamine kottidesse või pakenditesse võib toimuda väljaspool tootmispiirkonda, kuid igasugune muu pakendamine peab toimuma kaitstud päritolunimetusega „Aglio Bianco Polesano” küüslaugu tootmise piirkonnas. Küüslaugu võib punuda palmikutesse, suurtesse palmikutesse või korvikesteks või köita kobarateks või suurteks kobarateks üksnes käsitsi, järgides meetodit, mille on tootmispiirkonnas tegutsevad tootjad ja pakkijad oma loovust kasutades välja töötanud ja mida nad on aja jooksul täiustanud.

Palmikusse punutud küüslaugusibulate miinimumarvu on vähendatud kaheksalt viiele ja vastavalt on vähendatud ka nõutud kaalu, et tulla vastu tarbijate soovile osta küüslauku vaid üheks serveeringuks või pakendites, mis sisaldavad vähem küüslaugupäid.

„Aglio Bianco Polesano” pakendamiseks kasutatavad võrkkotikesed võivad nüüd valge asemel olla heledad. Muudatus on tehtud selleks, et võtta arvesse võrkkotikeste kerget värvimuutust, mis võib tekkida toote säilitamise ajal.

Kaste ja pakendeid käsitlevat punkti on lihtsustatud, et pakendajad saaksid kasutada suuremat valikut materjale ja seega näiteks täita erilisi nõudeid selle kohta, kuidas toode tuleb müügikohas välja panna.

Ajakohastatud viide õigussätetele

Viidet õigussätetele on ajakohastatud.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„AGLIO BIANCO POLESANO”

EÜ nr: IT-PDO-0105-01163–3.10.2013

KGT ( ) KPN ( X )

1. Nimetus

„Aglio Bianco Polesano”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Selle toote kirjeldus, mida punktis 1 esitatud nimetus tähistab

Küüslauku „Aglio Bianco Polesano” turustatakse kuivatatuna. Seda saadakse kohalikest ökotüüpidest ja nende ökotüüpide põhjal aretatud sordi „Avorio” taimedest.

Küüslaugu sibul on ümar ja korrapärane, kergelt lameneva alaosa ning säravvalge värvusega. Küünte hulk varieerub ja need on liitunud ühtlaseks tervikuks, mida iseloomustab iseloomulikult kumer väliskulg. Küüslauguküüned peavad paiknema veatult üksteise kõrval. Küüslauguküüsi ümbritsev kest on nõgusal küljel vähem või rohkem roosakas ja ümaral küljel valge.

„Aglio Bianco Polesano” küüslauk sisaldab kuivatatuna vähemalt 35 % kuivainet ja 20 % süsivesikuid. Lisaks sisaldavad värsked küüslauguküüned väävlipõhiseid eeterlikke õlisid ja lenduvaid väävliühendeid, mis tingivad seda liiki küüslaugu iseloomuliku tugeva lõhna.

Müüki pandav „Aglio Bianco Polesano” küüslauk peab vastama järgmistele suuruse nõuetele:

— „Extra”: vähemalt 45 mm,

— „Prima”: vähemalt 30 mm.

„Aglio Bianco Polesano” küüslauku turustatakse järgmistel traditsioonilistel viisidel: korvikestena (vähemalt kolm küüslaugupead on pealseidpidi kokku punutud, nii et moodustub väike nn korvisang), palmikutes, suurtes palmikutes, kobarates, suurtes kobarates, võrkudes, kottides või kimpudena.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Tootmispiirkonnas peavad toimuma järgmised tootmise erietapid: seemnematerjali tootmine ning küüslaugu kasvatamine, kuivatamine ja traditsioonikohane töötlemine. Kuna paljundamine toimub vegetatiivsel teel, iseloomustab asjaomast kasvatusmeetodit osa saagi eraldamine seemnematerjaliks. Selleks valivad tootjad saagi hulgast käsitsi piisava koguse küüsi.

Taime kasvutsükkel on üheaastane, kusjuures külv toimub sügis-talvel ajavahemikus 1. oktoobrist kuni 31. detsembrini.

Toote omaduste säilitamise ja edasise töötlemise seisukohast on oluline kuivatada toode looduslikult otse põllul ja/või tootmishoones või kuuma õhuga ventileerimise süsteemide abil.

Et traditsiooniliselt käsitsi küüslauku palmikusse (itaalia k resta), suurde palmikusse või korvikeseks punuda või väikesesse ja suurde kobarasse või kimpu köita, on väga tähtis hinnata õiget niiskusetaset ning järgida põlvest põlve edasiantud kogemusi ja oskusi.

3.6. Erieeskirjad viilutamise, riivimise, pakendamise jm kohta

„Aglio Bianco Polesano” küüslauk tuleb turustada aasta jooksul, vahemikus 10. juulist kuni järgneva aasta 9. juulini.

„Aglio Bianco Polesano” küüslauku võib turustada järgmisel kujul:

KORVIKESED, mis koosnevad kolmest kuni viiest küüslaugusibulast ja kaaluvad 0,15–0,30 kg;

KIMBUD, milles küüslaugusibulate arv varieerub ja mis kaaluvad 0,5–2 kg;

PALMIKUD, mis koosnevad viiest kuni 22 küüslaugusibulast ja kaaluvad 0,35–1,2 kg;

SUURED PALMIKUD, mis koosnevad 30 kuni 40 küüslaugusibulast ja kaaluvad 2–4 kg;

KOBARAD, mis koosnevad 20 kuni 40 küüslaugusibulast ja kaaluvad 1–4 kg;

SUURED KOBARAD, mis koosnevad 70 kuni 120 küüslaugusibulast ja kaaluvad 5–10 kg;

PAKENDID, milles küüslaugusibulate arv varieerub ja mis kaaluvad 50 g–1 kg;

KOTID, milles küüslaugusibulate arv varieerub ja mis kaaluvad 1–20 kg.

Toote pakendamine eelpool osutatud kottidesse ja pakenditesse võib toimuda väljaspool tootmispiirkonda, tingimusel et transport ja liigne töötlemine ei kahjusta küüslaugusibulaid ega murenda koort, mis tooks kaasa hallitus- ja riknemisohu. Igasugune muu pakendamine võib aga toimuda üksnes kaitstud päritolunimetusega „Aglio Bianco Polesano” küüslaugu tootmise piirkonnas. Traditsiooniline pakendamine (punumine palmikutesse, suurtesse palmikutesse või korvikesteks või köitmine kobarateks või suurteks kobarateks) toimub käsitsi, järgides pikaajalist traditsiooni, mille on tootmispiirkonnas tegutsevad tootjad ja pakkijad oma loovust kasutades välja kujundanud ja mida nad on aja jooksul täiustanud.

3.7. Erieeskirjad märgistamise kohta

Iga pakenditüübi puhul peab pakil olema silt, millel on toote ja tootja nimi ja kaitstud päritolunimetuse logo.

Lisaks peab seal olema märgitud muust kirjast suuremate tähtedega nimetus „Aglio Bianco Polesano” ja väljend „Denominazione di Origine Protetta” (kaitstud päritolunimetus) või lühend „DOP” (KPN).

Vastavalt pakendile võib logo suurus varieeruda.

4. Geograafilise piirkonna täpne määratlus

„Aglio Bianco Polesano” tootmispiirkond hõlmab järgmisi Rovigo provintsis asuvaid Polesine kommuune: Adria, Arquà Polesine, Bosaro, Canaro, Canda, Castelguglielmo, Ceregnano, Costa di Rovigo, Crespino, Fiesso Umbertiano, Frassinelle Polesine, Fratta Polesine, Gavello, Guarda Veneta, Lendinara, Lusia, Occhiobello, Papozze, Pettorazza Grimani, Pincara, Polesella, Pontecchio Polesine, Rovigo, San Bellino, San Martino di Venezze, Villadose, Villamarzana, Villanova del Ghebbo, Villanova Marchesana.

5. Seos geograafilise piirkonnaga

5.1. Geograafilise piirkonna eripära

Keskkonnategurid

Peamiseks teguriks, mis tingib selles piirkonnas „Aglio Bianco Polesano” tootmise ja tagab selle omapära, on pinnas ja kliima. Polesine piirkonda läbivad kaks suurt jõge, Po ja Adige, mis varem, enne nende voolusänge kindlustavate tammide ehitamist kogu tasandiku sageli üle ujutasid. Nende alade mullastiku iseärasused ongi tekkinud tänu tootmispiirkonda põhjast ja lõunast piiravatele Po ja Adige jõele, mis sajandite jooksul korduvalt üle kallaste on tõusnud: Po on rikastanud pinnast eelkõige suure savisisaldusega liivsavi ja Adige kvartsliivaga.

Nende kahe jõe tegevuse tulemusel on kujunenud keskmise struktuuriga tolmjas liivsavimuld, mis on korraliku kuivendusega, poorne ja viljakas ning annab „Aglio Bianco Polesano” küüslaugule selle erilised omadused. Pinnase keemilisele koostisele on iseloomulikud rikkalikult esinevad vahetuv fosfor, kaalium, kaltsium ja magneesium. Mõõdukas ja kuiv kliima soodustab nii viljade kuivatamist kui ka traditsioonilist pakendamist.

Inimtegurid

Lisaks pinnaomadustele on tähtsad ka järgmised inimtegurid: – pikkade aastate jooksul omandatud ja isalt pojale edasi antud oskus valida käsitsi parimaid küüslaugusibulaid, mida kasutada seemnematerjalina; – erilised käsitsi töötlemise etapid, nagu küüslaukude punumine palmikusse (resta) ja suurde palmikusse ning köitmine väikesesse ja suurde kobarasse, mis tingivad küüslaugukasvatuse vahetu seotuse paikkonna, selle traditsioonide ja ajalooga.

5.2. Toote eripära

„Aglio Bianco Polesano” küüslaugu peamiseks omaduseks on selle säravvalge värvus, sibula kuju ning iseloomulikult suur kuivainesisaldus, mis aitab kaasa toote pikaajalisele säilimisele. „Aglio Bianco Polesano” eripärane lõhn, mis tuleneb lenduvate väävliühendite ja lõhnaainete erilisest vahekorrast, eristab seda selgelt teiste piirkondade toodangust: sensoranalüüs on näidanud, et toote lõhn on mahedam ja püsivam kui teistes piirkondades kasvatatud muud sorti küüslaukudel, ning see on olnud tarbijatele alati meeltmööda. „Aglio Bianco Polesano” küüslaugus on rikkalikult nii aromaatseid väävliühendeid kui ka veelgi suuremas koguses muudesse ainerühmadesse kuuluvaid ühendeid (aldehüüdid), mis annavad lõhnale meeldivaid nüansse (värskelt niidetud rohu lõhn, magus puuviljahõng), mis säilitamise käigus võimenduvad ja selle mahedamaks ja püsivamaks muudavad.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul)

Mulla rohke mineraalainesisaldus, tolmjas liivsavine lõimis, korralik kuivendus, poorsus, viljakus ja suur kaaliumisisaldus võimaldavad saavutada selle, et küüslauguküüned on veatult ja tihedalt üksteise kõrval ning sisaldavad rohkelt kuivainet, mis aitab tootel säilida.

Vahetuva kaaliumi ja fosfori rohke sisaldus mullas annab „Aglio Bianco Polesano” küüslaugule tüüpilise säravvalge värvuse.

Ka küüslaugu eripärased lõhnaomadused on tingitud asjaomasest keskkonnast, kuna aroomikomponendid peegeldavad nende biosünteesis osalevate ensüümide taset ja aktiivsust, mida omakorda mõjutavad taime füsioloogiline seisund, mullastiku- ja ilmastikuolud ning töötlemise ja säilitamise traditsioonilised etapid.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Ministeerium algatas riikliku vastuväite esitamise menetluse, avaldades kaitstud päritolunimetuse „Aglio Bianco Polesano” tunnustamise ettepaneku 17. juuli 2013. aasta Itaalia Vabariigi Teatajas nr 166.

Spetsifikaadi terviktekstiga saab tutvuda aadressil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates lingil „Qualità e sicurezza” [„Kvaliteet ja ohutus”] (ekraani ülemises paremas osas), seejärel lingil „Disciplinari di Produzione all’esame dell’UE” [„ELile hindamiseks esitatud spetsifikaadid”].

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt allmärkus 3.